Gemeenskap kom praat in parlement oor bendegeweld | Netwerk24
Gemeenskap kom praat in parlement oor bendegeweld
Deur Jenna Etheridge, News24 12 Februarie 2019 08:46
Inwoners van Kaapstad se bendegeteisterde gebiede kry Dinsdag in die parlement die geleentheid om hul ervarings met parlementslede te deel wanneer hulle voor die portefeuljekomitee oor polisie getuig.
Dié komitee ondersoek hoe doeltreffend die polisie se strategie is om bendes teen te werk. Die ondersoek kom teen die agtergrond van meer as 185 mense wat sedert Maart verlede jaar in bendeverwante geweld in die Kaapse Vlakte vermoor is.
Die lugmag vlieg oor die parlement. Foto: Jaco Marais
Francois Beukman, voorsitter van die komitee, sê hulle sien uit daarna om na die bydraes en insette te luister van mense uit die Wes-Kaap, Oos-Kaap, Vrystaat en Gauteng wat genooi is om oor hul ervarings en kommer oor wetstoepassing te kom getuig.
“Die hoeveelheid jong kinders wat in die kruisvuur van bendegevegte sterf, is totaal onaanvaarbaar. Daarom moet al die rolspelers – van ouers, skole, ondernemings en godsdienstige groepe tot die verskillende regeringsvlakke – saamwerk om die probleem by sy wortels te pak.”
Die insette van gemeenskapslede, gemeenskapsleiers, vakbonde en godsdienstige leiers is volgens die komitee noodsaaklik in die poging om bendeverwante misdaad te stuit.
Beukman sê ook daar is groot kommer oor die klomp ongelisensieerde vuurwapens wat vryelik beskikbaar is in dié gebiede. Dit verg voortdurende ingryping deur die owerheid.
Polisiekantore in dié gebiede behoort gelei te word deur ervare bevelvoerders en moet goed toegerus wees om die probleme te kan hanteer.
Meer oor: Parlement
Koffiewinkel bring troos aan woonbuurt vol bendes